Spoljašnji krilasti mišić
**Spoljašnji krilasti mišić** (lat. *musculus pterygoideus lateralis s. externus*) je parni mišić glave, koji leži u gornjem delu podslepočne jame (ispod baze lobanje). On ima dve mišićne glave, odnosno dva glavna snopa razdvojena međumišićnom pukotinom: gornji i donji snop. Snopovi polaze od klinaste kosti, odakle konverguju, spajaju se i potom pričvršćuju na prednjoj strani vrata donje vilice.

Gornji (manji) snop se pripaja na podslepočnom grebenu i istoimenom polju velikog krila klinaste kosti. Odatle se mišićna vlakna prostiru horizontalno unazad i upolje i pričvršćuju na zglobnom kolutu viličnog zgloba i prednjoj strani vrata donje vilice (u gornjem delu tzv. krilaste jamice). Donji (veći) snop polazi od spoljašnje strane spoljašnjeg pterigoidnog platoa klinaste kosti i završava se u donjem delu krilaste jamice.

Inervacija mišića potiče od spoljašnjeg krilastog živca, grane donjoviličnog živca. Dejstvo mu je složeno i zavisi od toga koja vlakna se kontrahuju i da li se radi o jednostranoj ili obostranoj kontrakciji. Spoljašnji krilasti mišić kao tačku oslonca uvek koristi pripoje na bazi lobanje, dok pokretna tačka leži na vratu donje vilice. Osnovna funkcija mu je protruzija (pomeranje unapred) i translatorna kretnja napred i nadole glave mandibule, uz istovremeno pomeranje zglobnog koluta viličnog zgloba unapred. Time on učestvuje u otvaranju usta (naročito u početnoj fazi), ali je interesantno da u tome učestvuje samo donja glava mišića. Gornji snop deluje kao odvojena funkcionalna celina i aktivira se pri zatvaranju usta zajedno sa maseteričnim, slepoočnim i unutrašnjim krilastim mišićem. Pri jednostranoj kontrakciji nastaju rotacioni pokreti donje vilice, koji su značajni u procesu žvakanja, tj. sa aspekta mlevenja hrane između griznih površina kutnjaka.

Literatura
----------

* Dr Slavoljub V. Jovanović, dr Nadežda A. Jeličić: "Anatomija čoveka – glava i vrat" ("Savremena administracija" Beograd 2000.) ISBN 86-387-0604-9
* Darinka Stanišić-Sinobad: *Osnovi gnatologije*, I izdanje ("BMG" Beograd, 2001.) ISBN 86-7330-139-4 COBISS-ID 94080780

| Mišići glave |
| --- |
| lobanja/okolina oka | m. svoda lobanje (potiljačno-čeoni mišić, aponeuroza) - kružni m. oka - m. nabirač obrve - m. obarač obrve |
| očna duplja | m. podizač gornjeg očnog kapka - tarzalni m. - pravi m. očne jabučice - kosi m. očne jabučice (gornji, donji) – orbitalni m. |
| unutrašnjost oka | cilijarni m. - m. dilatator zenice - m. sfinkter zenice |
| uho | m. spoljašnjeg uha - m. uzengije - m. zatezač bubne opne |
| nos | tanki m. - nosni m. - m. obarač nosne pregrade - m. podizač gornje usne i nosnog krilca |
| usta | kružni m. usana - m. podizač usnog ugla/m. obarač usnog ugla - m. podizač gornje usne/m. obarač donje usne - jabučni m. (veliki, mali) - bradni m. - poprečni m. brade - obrazni m. - m. smeha |
| žvakanje | maseterični m. - slepoočni m. - krilasti m. (spoljašnji, unutrašnji) |
| jezik | spoljašnji m. (genioglosni, hioglosni, hondroglosni, stiloglosni) - unutrašnji m. (gornji, donji, poprečni, uspravni) |
| meko nepce | m. podizač mekog nepca - m. zatezač mekog nepca - m. resice - nepčano-jezični m. - nepčano-ždrelni m. |
| ždrelo | konstriktori ždrela (gornji, srednji, donji) - stilofaringealni m. - trubno-ždrelni m. |
| grkljan | m. zatezači glasnih žica (vokalni, krikotiroidni) - m. primicači glasnih žica (spoljašnji krikoaritenoidni, kosi aritenoidni, poprečni aritenoidni, tiroaritenoidni) - zadnji krikoaritenoidni m. - tiroepiglotični m. - ariepiglotični m. |